雾行
王定柱 (Qing)
出滇雪如掌，忍冻踏危石。朔风铦羽镞，瑟缩酸眸射。篮舆薄胜叶，行未具绨帟。闭帘蛰不呻，僵比袁安宅。居人犹墐户，况复朝行客。雪已路转奇，巉槊森戈戟。晴燠蹑其间，险尚撼神魄。如何五里雾，靳放青冥辟。岩壑步步悚，胜概那可迹。冱阴地本偏，终憾沴气积。但惯障阳辉，岂解作农泽？谁能拥彗扫，杲日照短策。坐使煦和亲，晴山入几席。